Nafarroako Parlamentuko Mahaiak, 2018ko maiatzaren 7an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Ainhoa Unzu Gárate andreak aurkeztutako galdera, lan-istripuen kopurua murrizte aldera Nafarroako Gobernuak hartuko dituen neurriei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2018ko maiatzaren 7an

Lehendakaria: Ainhoa Aznárez Igarza

GALDERAREN TESTUA

Nafarroako Alderdi Sozialista talde parlamentarioari atxikitako Ainhoa Unzu Gárate andreak, Legebiltzarreko Erregelamenduan ezarritakoaren babesean, honako galdera hau egiten du, Osoko Bilkuran ahoz erantzun dakion:

Enplegu Ministerioak orain dela gutxi argitaratutako datuen arabera, 2017an Nafarroan % 6,03 igo da lan-istripuen kopurua, aurreko urtearekin konparatuta; Estatuan, berriz, batez besteko igoera % 4,99koa izan da. Alegia, sendotu egin da lan-istripuen kopuruak gora egiteko joera.

Datu horiek ezagututa –duela zenbait hilabetetik ezagutzen dira–, Nafarroako Gobernuak neurri zehatzik hartu al du jadanik, egoera zuzentzeko? Zertan da Parlamentu honek Gobernuari egiteko agindu zion lan-istripuen aurkako talka-planaren prestaketa? Bilerarik egin al du gizarte-eragileekin haien proposamenak entzuteko? Hala baldin bada, zer ondoriotara iritsi dira?

Iruñean, 2018ko apirilaren 25ean

Foru parlamentaria: Ainhoa Unzu Gárate